**Platan** (lat. *Platanus*) je jediný recentný rod z čeľade platanovité (Platanaceae). Je to rod veľkých, opadavých stromov (s výnimkou druhu *Platanus kerrii*, ktorý je vždyzelený) s výraznou mozaikovitou kôrou. Zahŕňa v závislosti od autora okolo 8-11 recentných druhov. Väčšina druhov rodu je pôvodná v Spojených štátoch a Mexiku. Jeden je rozšírený od juhovýchodnej Európy až do strednej Ázie a jeden je pôvodný v Indočíne.

Opis
----

Platany sú stromy vysoké od 10 až do 50 m, so silným valcovitým, niekedy nízkym kmeňom a rozložitou korunou. Dospelé jedince sú v dolnej polovici kmeňa veľmi hrubé, s obvodom až do 6 m. Borku majú tenkú, ktorá sa olupuje v nepravidelných šupinách alebo podlhovastých platniach. Po olúpaní kôra vytvára sivozelené mozaikové mapy.

Listy platanov sú dlho stopkaté, striedavé a dlaňovito laločnaté, s 3 až 7 lalokmi, s výnimkou druhu *Platanus kerrii*, ktorý má listy celistvookrajové s perovitou žilnatinou. Čepele sú hrubé až kožovité, na rube bielo plstnaté, na líci holé. Usporiadanie hlavných žíl u niektorých druhov je zložité; často nie je skutočne dlaňovité, pretože žily smerujúce do lalokov nevychádzajú z toho istého bodu. Pazušné púčiky platanov v lete nie je vidieť lebo sú ukryté za zdurenou základňou listovej stopky. Mladé konáriky sú tenké, často sú previsnuté, jemne ryhované, spočiatku plstnaté, neskôr lysavejúce, husto pokryté lenticelami.

Kvety platanov rastú v hustých jednopohlavných hlávkach, samčie hlávky sú menšie ako samičie. Ak je ne spoločnej dlhej ovisnutej stopke viac hlávok, zvyčajne sú na jej konci samčie, ktoré po odkvitnutí opadávajú. Súkvetie je guľovité a plodmi sú drobné 5 až 12 mm dlhé hranaté oriešky, na báze s vencom tuhých, ľahko opadavých chlpov, ktoré vietor prenáša na veľké vzdialenosti.

Rozšírenie
----------

Väčšina druhov rodu platan je prirodzene rozšírených v Severnej a Strednej Amerike. Platan východný pochádza z oblasti východného Stredomoria a pôvodným teritóriom druhu *Platanus kerrii* je Vietnam a Laos. Platan javorolistý je v súčasnosti vysádzaný prakticky v celej Európe a objavuje sa aj v Severnej Amerike, vo východnej Ázii a na juhovýchode Austrálie.

Ekológia
--------

Platanom vo všeobecnosti vyhovuje hlboká, vlhká, hlinitá pôda a sú svetlomilné. Platan východný rastie predovšetkým pozdĺž vodných tokov a je pomerne náročný na teplo. Najväčšie exempláre môžu mať obvod kmeňa až 12 m. S podobným kmeňom a výškou až 52 m bol zaznamenaný v údolí Mississippi aj platan západný. Ich stanovištia sú v okolí vodných tokov a jazier, v pásme od morského pobrežia až do nadmorskej výšky 950 m. Rozmnožovanie platanov sa môže vykonávať semenami, odrezkami alebo štepením.

Význam a využitie
-----------------

Drevo platanov je pomerne tvrdé, štiepateľné ale málo trvanlivé. Na priereze je s výrazným svetlohnedým jadrom. S výnimkou platana východného majú zástupcovia tohto rodu v záhradníctve obmedzený význam a možno ich nájsť len v špecializovaných zbierkach. Padajúce chĺpky z listov a najmä plodov, ktoré sa vznášajú vo vzduchu, môžu spôsobovať podráždenie priedušiek a očných spojiviek.

Hrozby a choroby
----------------

Platany sú náchylné na hubové ochorenie spôsobené druhom *Apiognomonia veneta*. Prvým znakom napadnutia je zmena farby listového pletiva medzi hlavnými žilami, neskôr môžu byť poškodené alebo zničené aj mladé listy. Medzi významných škodcov patria aj húsenice motýľa *Phyllonorycter platani* z rodu ploskáčik (*Phyllonorycter*), ktoré vyžierajú listové pletiva a vytvárajú na nich chodbičky v podobe plošných mín. Bzdocha sietnička platanová (*Corythucha ciliata*) a jej larvy vysávajú z listov hostiteľa listové šťavy. Poškodenie je zvyčajne mierne, ale v prípade, že sa poškodenie opakuje niekoľko rokov po sebe a ak je kombinované s výskytom niektorých druhoch hubových ochorení môže viesť ku chradnutiu stromov a prípadne aj k ich úhynu. Škodca je hojný v parkoch a záhradách. Napadnuté listy majú svetlé sfarbenie.

Systematika
-----------

rod platan (Platanus):

* podrod *Castaneophyllum*
	+ *Platanus kerrii*
* podrod *Platanus*:
	+ klád ANA:
		- súborný druh platan západný (*Platanus occidentalis*):
			* platan západný (*Platanus occidentalis*)
			* *Platanus palmeri* - alternatívne zaraďovaný ako súčasť druhu *Platanus occidentalis*; patrí sem aj časť niekedy samostatne uvádzaného druhu *Platanus glabrata*
			* *Platanus rzedowskii* - staršie zaraďovaný ako súčasť druhu *Platanus mexicana*
		- *Platanus mexicana* - patrí sem aj časť niekedy samostatne uvádzaného taxónu *Platanus glabrata*
		- *Platanus lindeniana* - alternatívne zaraďovaný ako súčasť druhu *Platanus mexicana*; patria sem aj niekedy samostatne uvádzané taxóny *Platanus oaxacana* a *Platanus chiapensis*
	+ klád PNA-E:
		- platan východný ( *Platanus orientalis*)
		- platan javorolistý (*Platanus × hispanica*/*Platanus × acerifolia*) - pravdepodobne hybrid druhov *Platanus occidentalis* a *Platanus orientalis*
		- súborný druh *Platanus racemosa*:
			* *Platanus racemosa*
			* *Platanus wrightii* - alternatívne zaraďovaný ako súčasť druhu *Platanus racemosa*
			* *Platanus gentryi* - do roku 2003 zaraďovaný ako súčasť buď druhu *Platanus racemosa* alebo druhu *Platanus wrightii*()

Uvedené sú len recentné druhy.

Zdroje
------

1. ↑  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín, s.153*. Bratislava : Univerzita Komenského, 2018. ISBN 978-80-223-4403-6.
2. ↑   *Platanus L.* [online]. POWO - Plants of the World Online, Kew, [cit. 2023-01-06]. Dostupné online. (anglicky)
3. 1 2 3 4 5 6 7 8   *Platanus L.* [online]. Trees and shrubs online; The International Dendrology Society, Hachette UK, [cit. 2022-05-08]. Dostupné online. (anglicky)
4. 1 2 3 4 5 6   *Flóra Slovenska V/3*. [s.l.] : Veda, vydavateľstvo Slovenskej akadémie vied, Bratislava, 2006. ISBN 80-224-0189-7.
5. ↑  Ladislav Hoskovec. *PLATANUS ×HISPANICA Mill. ex Münchh. – platan javorolistý* [online]. BOTANY.CZ, 2007-07-04, [cit. 2022-05-08]. Dostupné online. (česky)
6. ↑  Vít Grulich. *PLATANUS ORIENTALIS L. – platan východní / platan východný* [online]. BOTANY.CZ, 2011-11-27, [cit. 2022-05-08]. Dostupné online. (česky)
7. ↑  Ladislav Hoskovec. *PLATANUS OCCIDENTALIS L. – platan západní / platan západný* [online]. BOTANY.CZ, 2018-09-17, [cit. 2022-05-08]. Dostupné online. (česky)
8. ↑   *Atlas škodcov, stromy a kry; Ploskáčik Phyllonorycter platani* [online]. Lesnícka ochranárska služba, Banská Štiavnica, [cit. 2022-05-08]. Dostupné online. Archivované 2022-05-14 z originálu.
9. ↑   *Atlas škodcov, stromy a kry; Sietnička platanová; Corythucha ciliata* [online]. Lesnícka ochranárska služba, Banská Štiavnica, [cit. 2022-05-08]. Dostupné online.
10. ↑   *World Checklist of Vascular Plants* [online]. wcvp.science.kew.org, [cit. 2022-05-08]. Dostupné online. (anglicky)
11. ↑  Grimm GW, Denk T. Its evolution in Platanus (Platanaceae): homoeologues, pseudogenes and ancient hybridization. Ann Bot. 2008 Feb;101(3):403-19. doi: 10.1093/aob/mcm305. Epub 2007 Dec 18. PMID: 18089582; PMCID: PMC2701810.
12. ↑  Denk, Thomas & Grimm, Guido & Röseler, Anne-Katrin. (2012). When field botany meets history: Taxonomy of Platanus mexicana in Mexico. Willdenowia. 42. 99-115. 10.3372/wi.42.42113.
13. ↑   *Lundellia (Journal of the Plant Resources Center of the University of Texas at Austin)*. [s.l.] : Plant Resources Center, 2003. 156 s. S. 120.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Platan**
* Spolupracuj na Wikidruhoch Wikidruhy ponúkajú informácie na tému **Platan**